Παρά τις διαμαρτυρίες Αργειτών, ένα φυσικό και ιστορικό μνημείο της πόλης, ένα κυπαρίσσι με πάνω από 180 χρόνια ζωής, κόπηκε χθες το πρωί.

Σε μια αιφνιδιαστική συνεδρίαση, τη δεύτερη ημέρα της νέας χρονιάς, η οικονομική επιτροπή του δήμου (όπου προεδρεύει ο ίδιος ο δήμαρχος Δ. Καμπόσος), με την αντιπολίτευση να απουσιάζει, αποφάσισε την ανάθεση της κοπής του δένδρου σε ιδιωτικό συνεργείο.

Η κοπή (ή, κατά άλλους, η εξαφάνιση της ιστορίας της πόλης) έγινε ακριβώς την επόμενη ημέρα.

Το δένδρο είχε φυτευτεί από τον Δημήτριο Καλλέργη, έναν από τους σημαντικότερους πρωταγωνιστές τόσο της επανάστασης του 1821 όσο και των γεγονότων της 3ης Σεπτέμβρη του 1843 - αναφερόταν και ως «κυπαρίσσι του Καλλέργη».

Πριν από την οικονομική επιτροπή, ήταν το δημοτικό συμβούλιο Αργους-Μυκηνών που είχε αποφασίσει την κοπή του δένδρου «λόγω επικινδυνότητας», με το επιχείρημα ότι οι άνεμοι των τελευταίων μηνών είχαν μεγαλώσει την κλίση του δένδρου (που σύμφωνα με κατοίκους είναι η ίδια τα τελευταία... 30 χρόνια).

Επικαλέστηκε δε η δημοτική αρχή αυτοψία του καθηγητή του Τμήματος Γεωλογίας του Πανεπιστημίου Αθηνών, Στ. Λόζιου, που πρότεινε την άμεση κοπή.

Η έκθεση του ΑΠΘ

Σε αντίθετα συμπεράσματα, όμως, κατέληγε η έκθεση του καθηγητή Δασοκομίας (ειδικού σε θέματα Δασοκομίας Πόλεων) και προέδρου του Τμήματος Δασολογίας και Φυσικού Περιβάλλοντος στο ΑΠΘ, Θ. Ζάγκα.

Εξηγούσε ότι το κυπαρίσσι είναι σταθερό, υγιές και αντί της κοπής του πρότεινε την υποστήριξή του με μια απλή ξύλινη κατασκευή.

Πρόταση που προσπεράστηκε από τον δήμαρχο, μαζί με τις υπογραφές 2.300 πολιτών που ζητούσαν να σωθεί το εμβληματικό κυπαρίσσι.

Πρόκειται για το «κερασάκι στην τούρτα» μετά την κοπή μερικών δεκάδων δένδρων, στο πλαίσιο της αμφιλεγόμενης ανάπλασης του ιστορικού κέντρου του Αργους.